قضية يوسف بلهيسي دارت حالة على مواقع التواصل الاجتماعي، “ميدي 1 تيفي” قررات باش تمنع الظهور ديالو فالشاشة لتقديم الأخبار، وهذشي عقابا ليه على بسبب آراء كيعبر عليها فالباج ديالو. ورفعات القناة دعوة قضائية ضد بلهيسي بسباب داكشي اللي كيكتب، على اعتبار أن التدوينات اللي كيدير كتسيء بشكل مباشر للقناة، وما يمكن لحتى شي مؤسسة تتقبلها من طرف واحد من ليكيب ديالها، ودابا القضية فيد القضاء. لكن كاين اللي شاف أن القناة من حقها تدعيه والقضاء يقول كلمتو الأخيرة فالموضوع، لكن مامنحقهاش تحيدلو صلاحية الظهور فالتلفزة، وتعاقبو بهذ الطريقة. عبد الله البقالي، رئيس النقابة الوطنية للصحافة، عبر على رفض النقابة لبحال هذ العقوبات، وقال “حنا مبدئيا ضد هذ التصرفات، ولكن خاصنا تفاصيل ديال شنو وقع بالضبط باش نحكمو، وكنتسناو تقارير فرع نقابتنا فطنجة وتنسيقية صحافيي “ميدي 1 تيفي”. وقال البقالي، فتصريحو ل”كود”، أن النقابة غاتدير اللازم وتعلن على موقفها من القضية فاش تكتمل عندها الصورة أكثر، كيف أكد أن النقابة غيمكن ليها تتواصل مع القناة إذا تطلب الأمر باش تاخد إفادتها فالموضوع. فالمقابل، مصدر من القناة قال، فتصريح سابق ل”كود”، أن بلهيسي مازال كيمارس العمل ديالو داخل هيئة التحرير بشكل اعتيادي وكواحد من أفرادها، وماكاين حتى عقد أو قانون كينص على إجبار القناة على وضع صحافي بعينه فموقع تقديم الأخبار بصفة دائمة، حيت من حق الإدارة تقرر فالأدوار المهنية ديال كل عضو من الهيئة”. 
“ميدي 1 تيفي” دعات بلهيسي وعاقباتو مايدوزش فالتلفزة.. ورئيس نقابة الصحافة ل”كود”: حنا مبدئيا ضد معاقبة الصحافيين بهذ الطريقة.. ولكن كنتسناو تقارير باش نفهمو آش وقع بالضبط